**NOTĂ INFORMATIVĂ**

**la proiectul ordinelor Ministerului Educației de modificare și completare a Regulamentului de atestare a cadrelor didactice din învățământul preșcolar, primar, special, complementar, secundar și mediu de specialitate și a Regulamentului de atestare a cadrelor de conducere din învățământul preșcolar, primar, special, complementar, secundar și mediu de specialitate**

Proiectul este elaborat de către Ministerul Educației în scopul aducerii Regulamentelor de atestare a cadrelor didactice și de conducere în conformitate cu prevederile Codului educației al Republicii Moldova nr. 152 din 17 iulie 2014.

Structura sistemului de învățământ din Republica Moldova a fost modificată prin Codul educației și, în consecință, se impune și modificarea Regulamentelor de atestare.:

Proiectul prevede:

1. posibilitatea atestării cadrelor didactice care beneficiază de concedii în baza art. 300 alin. (1) din Codul Muncii după reîncadrarea în funcția didactică și împlinirea a 5 ani de activitate didactică efectivă;
2. concretizarea aspectelor referitoare la achitarea sporului la salariu cadrelor didactice pentru orele predate la disciplina de bază la care cadrul didactic deține gradul didactic (conform specializării), inclusiv pentru activitățile extrașcolare cu tangență directă la disciplina de bază, precum și pentru orele predate la disciplinele opționale recomandate de planul-cadru sau aprobate conform cerințelor în vigoare, cu tangență directă la disciplinele de bază și care sunt parte componentă a ariei curriculare de profil;
3. posibilitatea atestării cadrelor didactice din instituțiile de învățământ privat în același mod ca și cadre didactice din învățământul profesional tehnic;
4. obligarea cadrelor didactice de a urma cursuri de formare continuă la didactica de specialitate pentru acumularea celor 20 de credite obligatorii;
5. opțiunea cadrelor didactice/de conducere de a urma alte cursuri de formare continuă (decât cele obligatorii) pentru care pot fi acordate 10 credite opționale;
6. posibilitatea cadrelor didactice din învățământul profesional tehnic de a acumula credite obligatorii ca urmare a elaborării curriculei la disciplinele de profil și planurilor de învățământ;
7. posibilitatea cadrelor didactice de a acumula credite prin participare la diverse concursuri republicane organizate de către Ministerul Educației sau de către alte autorități în colaborare cu Ministerul Educației;
8. posibilitatea cadrelor didactice care au calitatea de mentor al tinerilor specialiști, inclusiv a celor care asigură pregătirea elevilor pentru participare la olimpiade să acumuleze credite profesionale.

Adoptarea proiectului nu implică crearea de noi structuri specializate pentru implementarea acestuia.

Pentru implementarea proiectului nu sunt necesare mijloace financiare suplimentare.